Twee leerders neem eie lewe dae uitmekaarArgieffoto Twee gr. 11-leerders aan die Noordwyk Secondary School in Midrand het dae uitmekaar selfdood gepleeg. Panyaza Lesufi, LUR vir onderwys en jeugontwikkeling, het gesê ŉ 17-jarige meisie het Maandag haar eie lewe geneem, gevolg deur ŉ 18-jarige seun Donderdag. “Dit is nog nie duidelik wat daartoe gelei het dat hulle selfdood gepleeg het nie. Die polisie ondersoek die omstandighede rakende hulle dood.” Volgens berigte was die twee leerders in ŉ verhouding. ŉ Roudiens is Donderdag vir die meisie gehou en sy sal Saterdag begrawe word. Begrafnisreëlings vir die ander leerder is nog nie bekend gemaak nie. “Ons wil graag ons innige meegevoel met die leerders se familie, vriende en die skool betuig in hierdie moeilike tyd. Daar is geen woorde om die verlies van ŉ kind te beskryf nie.” Volgens Lesufi is beraders na die skool gestuur.